Verskille tussen die romanse en die LR (vervolg) | SKRYWERS SKRYF
← Die internet, 'n wonderlike plek!
Leer by een van die grootstes! →
Die liefdesroman strek veel wyer en beweeg ook nader aan lewenswerklikhede. Dit word uitgegee as enkeltitel, dit wil sê nie as deel van 'n reeks nie. In die liefdesroman word die minder idilliese kant van die lewe betrek: die onregverdigheid van die lewe, menslike wreedheid, die struikelblokke wat oor die mens, veral die vrou, se pad kom en dies meer. Daar loop steeds 'n goue draad van hoop en optimisme deur die verhaal, maar die hoof- en ander karakters word blootgestel – en soms uitgelewer – aan nare werklikhede. Die liefdesroman eindig nie noodwendig idillies nie, maar wel op 'n hoopvolle noot. Waar die romanse dus die onaangenamer sy van die lewe grootliks ignoreer of minstens binne 'n kader plaas waar álle kwaad deur die goeie oorwin word, betrek die liefdesroman die lewe in al sy fasette binne 'n baie realistieser konteks. Die liefdesroman se plot is baie meer verwikkeld as die romanse s'n en daar is heelwat meer karakters. Die karakters en hulle menswees word ook baie dieper ontgin en dikwels word meer as een karakter se perspektief ingespan. Die liefdesroman is dan ook aansienlik dikker as die romanse. Liefdesromans is warm, emosionele stories – feel good stories, maar stories wat die werklikheid aanspreek. Om Donna Baker aan te haal: "a story of imagination and passion, with a theme in which real characters live real lives, with a plot that may be simplicity itself or as complex as War and Peace." Daar is bittermin sulke boeke in Afrikaans, en dikwels dra dié 'n bietjie swaar aan literêre eienskappe en swaarwigtigheid. Wat Sophia Kapp se boek onderskei, is dat dit nie 'n tree agteruitstaan vir die soort liefdesroman wat in die internasionale mark so gewild is nie. Dis 'n universele storie wat amper toevallig in Suid-Afrika afspeel en tog klop daar 'n sterk (Suid-)Afrikaanse hart in die kern daarvan, 'n hart wat 'n mens onder meer met nuwe oë na die Klein-Karoo en die lewe self laat kyk.